അന്ന് കല്പന ചേച്ചിയെയും ബിന്ദു പണിക്കരെയും പോലുള്ള ശരീരപ്രകൃതി എനിക്കുണ്ടായിരുന്നില്ല, ആ റോളുകള് കിട്ടിയില്ല, അതെന്നെ ഏറെ സങ്കടപ്പെടുത്തി: തെസ്നി ഖാന് സിനിമയിലേക്ക് വന്ന സമയത്ത് ഇതാണ് കരിയര് തന്റെ എന്ന തോന്നലുണ്ടായിരുന്നില്ല എന്ന് നടി തെസ്നി ഖാന്. ഹാസ്യ കഥാപാത്രങ്ങളിലൂടെ സിനിമയില് സജീവമാണ് തെസ്നി ഖാന്. സിനിമയില് വരുന്ന സമയത്ത് ഒരു കഥാപാത്രം ചെയ്താല് ടൈപ്പ്കാസ്റ്റ് ചെയ്യപ്പെട്ടു പോകും എന്ന് അറിയില്ലായിരുന്നുവെന്നും തെസ്നി പറയുന്നു. സിനിമയിലേക്ക് വന്ന സമയത്ത് ഇതാണ് കരിയര് എന്ന തോന്നലുണ്ടായിരുന്നില്ല. സുഹൃത്തിന്റെ റോള് ചെയ്താല് പിന്നീട് അത്തരം റോളുകള് മാത്രമേ തേടി വരികയുള്ളു എന്നൊന്നും അറിയില്ലായിരുന്നു. അതുപോലെ അന്ന് കല്പന ചേച്ചിയും ബിന്ദു പണിക്കരുമാണ് കോമഡി ടച്ചുള്ള കഥാപാത്രങ്ങള് അധികവും ചെയ്തിരുന്നത്. അവരുടേത് പോലുള്ള ശരീരപ്രകൃതിയും അന്ന് എനിക്കുണ്ടായിരുന്നില്ല. അതിനാല് അത്തരം റോളുകളിലേക്ക് പരിഗണിക്കപ്പെട്ടില്ല. അതെന്നെ ഏറെ സങ്കടപ്പെടുത്തിയിരുന്നു. 2010ന് ശേഷമാണ് ശരിക്കും എന്നെ തേടി കോമഡി കഥാപാത്രങ്ങള് എത്തിയത് എന്ന് തെസ്നി ഫ്ളാഷ് മൂവീസിന് നല്കിയ അഭിമുഖത്തില് പറഞ്ഞു. മിനിസ്ക്രീനില് നിന്നാണ് തെസ്നി ഖാന് ബിഗ് സ്ക്രീനിലേക്ക് എത്തുന്നത്. ദിലീപിന്റെ പാപ്പി അപ്പച്ചാ സിനിമയിലൂടെയാണ് ചലച്ചിത്രരംഗത്തേക്ക് എത്തുന്നത്. പോക്കിരിരാജ, കാര്യസ്ഥന്, ഡയമണ്ട് നെക്ലെസ്, ബ്യൂട്ടിഫുള്, ട്രിവാഡ്രം ലോഡ്ജ് എന്നിങ്ങനെ തുടര്ച്ചയായി ഹിറ്റ് സിനിമകളുടെ ഭാഗമാകാന് സാധിച്ചുവെന്നും തെസ്നി പറഞ്ഞു.